NDBV na polisie oor uitgeteerde perde | Maroela Media
Die Nasionale Dierebeskermingsvereniging (NDBV) sal vandeesweek strafregtelike klagte teen die Suid-Afrikaanse Nasionale Weermag (SANW) by die polisie indien in verband met die talle uitgehongerde perde wat by 'n weermagbasis in Potchefstroom in Noordwes aangetref is.
Meg Wilson, kommunikasiebestuurder van die NDBV, het gesê die vereniging is tans in die proses om die aanklagte aanhangig te maak. "Ons sal vandeesweek die klagte indien. Die rede [vir die vertraging om die klagte aanhangig te maak], is omdat ons nie bloot na 'n polisiestasie toe gaan en klagte indien nie. Ons formuleer 'n algehele dossier vir die SAPD," het Wilson gesê.
Maroela Media het vroeër berig inspekteurs van die NDBV het verlede maand 169 perde by die weermag se spesialisinfanterie-eenheid (Saasic) aangetref. Die diere is glo aangeskaf om met grenspatrollies te help.
Die perde was egter in 'n erg verwaarloosde en uitgehongerde toestand. Die NDBV het vroeër gesê van die perde was só honger dat hulle grond en hul eie ontlasting begin vreet het. Altesaam 25 van die perde was so verswak dat hulle van kant gemaak moes word.
Genl. Solly Shoke, die hoof van die SANW, het in reaksie hierop beveel dat 80 van die perde van die Potchefstroom-basis na 'n "beter fasiliteit" in Rooiwal, noord van Pretoria, geskuif moet word. Die SANW het gesê hy het die hulp van die Militêre Veeartsenykundige Instituut (MVI) ingeroep om die toestand van die diere wat in aanhouding is na te gaan.
'n Ondersoek is glo ook van stapel gestuur om te bepaal wie aanspreeklik gehou moet word vir die mishandeling van die weermag se "vierpotige soldate".
Die NDBV het egter Woensdag gesê hy is nie bewus van sodanige ondersoek nie. "Die hoof van die SANW, aan wie ons 'n brief gerig het, het nie ontvangs van die brief erken of enigsins gereageer op die ernstige besware wat ons daarin geopper het nie. So, ons is geensins by daardie proses betrek nie," het Wilson gesê.
Die weermagvakbond het gesê die kwessie rakende die perde word "baie geheim gehou".
"Diere is weerloos teenoor die swak voorsieningskettingbestuur van die weermag, wat bekend is daarvoor dat hulle verskaffers laat betaal of glad nie betaal nie. Dit beteken die soldate op grondvlak is nie in staat om na die diere om te sien nie en word in 'n benarde posisie geplaas," het Pikkie Greef, nasionale sekretaris van Sandu, gesê.
"Die opdrag- en beheermeganismes is swak, en daarom ly almal wat deel uitmaak van die bevelsorde daaronder, veral die diere."
Dit laat my terugdink aan 'n soortgelyke geval nie te lank gelede in KZN waar die polisiehonde ook honger gely het, Weereens die diere wat ly, die base se pense is volgestop. Wat het van daardie saak geword? Toe die publiek wou hand bysit is hulle summier weggewys
So gaan ons onder…
En wat as die BEE gekontrakteerde "PDI's" nie hulle kontrakte nakom om voer op die bespreekte tyd beskikbaar te hê nie
Ja wat kan 'n mens se seker apartheid se skuld.
Ek is so geskok hieroor.Toe ek jare gelede my diensplig net "langsaan" by 14 Veld gedoen het was hierdie 'n Elite eenheid. Ek kan nie glo wat ek nou hoor en sien nie. Ons hele Weermag sien seker so daar uit . Wat 'n skande! Nie net vir die weermag nie ,maar in die oë van die wêreld. Geen mens en dier word meer in hierdie land van skades en skandes ontsien nie,bly die NDBV het ingegryp.